S-135/2008

Mál þetta, sem var dómtekið 20. nóvember sl., höfðaði sýslumaðurinn á Akureyri hér fyrir dómi þann 9. maí sl. með ákæru á hendur X;

„fyrir eftirtalin fíkniefna- og umferðarlagabrot:

I.

Fíkniefnalagabrot.

Með því að hafa þriðjudaginn 12. febrúar 2008, í húsnæði bakarísins Kornið, Borgartúni 29, Reykjavík, haft í vörslum sínum 64,56 grömm af amfetamíni, 2,99 grömm af hassi og 1,11 grömm af maríhúana, sem lögreglan fann við leit.

II.

Umferðarlagabrot.

Með því að hafa þriðjudagskvöldið 25. mars 2008, verið undir áhrifum ávana- og fíkniefna (60 ng/ml – amfetamín) við akstur bifreiðarinnar JG-199, um Glerárgötu og Þórunnarstræti á Akureyri, uns lögreglan stöðvaði bifreiðina á Þórunnarstræti við Glerártorg.

Brot ákærða, skv. I. lið teljast varða við 2. gr., sbr. 5. gr. og 6. gr. laga um ávana- og fíkniefni, nr. 65/1974, sbr. lög nr. 13/1985 og sbr. lög nr. 82/1998 og 2. gr. sbr. 14. gr. reglugerðar um sölu og meðferð ávana- og fíkniefna nr. 233/2001 og skv. II. lið ákærunnar við 1. mgr. sbr. 2. mgr. 45. gr. a. sbr. 1. mgr. 100. gr. umferðarlaga nr. 50/1987 og sbr. lög nr. 66/2006.

Þess er krafist að ákærði verði dæmdur til refsingar og að gerð verði upptæk ofangreind fíkniefni, sem lögreglan lagði hald á og tilgreind eru í efnaskýrslum lögreglu nr. 13250, nr. 13251, sbr. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og til sviptingar ökuréttar skv. 101. gr. og 102. gr. umferðarlaga sbr. lög nr. 44/1993 og lög nr. 66/2006.“

Mál nr. S-138/2008 var sameinað þessu máli. Það höfðaði sami sýslumaður 13. maí sl. gegn ákærða X og Z;

„fyrir eftirtalin brot miðvikudagsmorguninn 19. mars 2008:

A.

Umferðarlagabrot.

Á hendur [X], fyrir að hafa ekið bifreiðinni JG-199 undir áhrifum fíkniefna (545 ng/ml-amfetamín) frá Reykjavík eftir þjóðvegi 1 í norðurátt og aka bifreiðinni með allt að 122 kílómetra hraða miðað við klukkustund eftir vegarkaflanum við brúna yfir Öxnadalsá í Öxnadal, þar sem lögreglan stöðvaði akstur hans, en á þeim vegarkafla er 90 kílómetra hámarkshraði.

B.

Fíkniefnalagabrot.

Á hendur [Z], fyrir að hafa í ofangreindri bifreið verið með í vörslu sinni 0,72 grömm af amfetamíni en lögreglan fann efnið við leit í henni.

Brot ákærða skv. A. kafla ákærunnar telst varða við 2. mgr. 37. gr. og 1. mgr. sbr. 2. mgr. 45. gr. a. sbr. 1. mgr. 100. gr. umferðarlaga nr. 50/1987 og sbr. lög nr. 66/2006.

Brot ákærðu skv. B kafla ákærunnar telst varða við 2. gr., sbr. 5. gr. og 6. gr. laga um ávana- og fíkniefni, nr. 65/1974 sbr. lög nr. 60/1980, sbr. lög nr. 13/1985 og sbr. lög nr. 82/1998 og 2. gr. sbr. 14. gr. reglugerðar um sölu og meðferð ávana- og fíkniefna nr. 233/2001.

Þess er krafist að ákærði [X] verði dæmdur til refsingar og til sviptingar ökuréttar skv. 101. gr. og 102. gr. umferðarlaga sbr. lög nr. 44/1993 og lög nr. 66/2006.

Þess er krafist að ákærða [Z] verði dæmd til refsingar og að sæta upptöku ofangreinds fíkniefnis, sem lögreglan lagði hald á og tilgreint er í efnaskýrslu lögreglu nr. 13661, skv. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

I.

Ákærði X hefur komið hér fyrir dóm og játað sök samkvæmt ákæru dagsettri 9. maí 2008. Með skýlausri játningu hans, sem ekki er ástæða til að draga í efa að sé sannleikanum samkvæm, er sök hans í þessum þætti málsins nægilega sönnuð og varðar háttsemi hans við tilgreind laga- og reglugerðarákvæði í ákærunni. Það athugast að reglugerð nr. 233/2001 er um ávana- og fíkniefni og önnur eftirlitsskyld efni.

II.

Að ósk ákærðu Z, sem höfð var uppi er fyrirkall var birt henni, var henni skipaður verjandi fyrir þingfestingu málsins. Ákærða sótti ekki þing er málið var þingfest, þrátt fyrir að hafa verið birt fyrirkall þar sem tekið var fram að fjarvera hennar yrði metin svo að hún viðurkenndi að hafa framið þann verknað sem henni er gefinn að sök í ákæru og að dómur yrði lagður á málið að henni fjarstaddri, sbr. 1. mgr. 126. gr. laga um meðferð opinberra mála nr. 19, 1991. Eftir þessu er ekki varhugavert að líta svo á að ákærða játi sök samkvæmt ákæru, auk þess sem hún staðfesti það er hún var yfirheyrð símleiðis varðandi meint brot ákærða X að hún héldi ekki uppi vörnum. Með skírskotun til þessarar afstöðu ákærðu, sem er í samræmi við efni rannsóknargagna, telst sök hennar nægilega sönnuð og varðar háttsemi hennar við tilgreind laga- og reglugerðarákvæði í ákæru. Það athugast enn að reglugerð nr. 233/2001 er um ávana- og fíkniefni og önnur eftirlitsskyld efni.

III.

Ákærði X neitar að hluta til sök samkvæmt A-lið ákæru útgefinnar 13. maí sl. Er lögregla tók af honum skýrslu kvaðst hann hafa ekið frá Reykjavík, en skipt um sæti við meðákærðu á leiðinni, „fljótlega eftir Staðarskála“. Hér fyrir dómi kvaðst hann ekki muna eftir að hafa ekið bifreiðinni frá Reykjavík. Í báðum tilvikum kveðst hann hafa verið sofandi í farþegasæti hennar er henni var ekið um Öxnadal, áður en lögreglan stöðvaði aksturinn, en skipt við meðákærðu um sæti, þannig að hann sat undir stýri bifreiðarinnar er lögregla kom að. Kveðst hann hafa gert þetta í þann mund sem bifreiðin stöðvaðist.

Lögreglumennirnir sem stöðvuðu akstur bifreiðarinnar í greint sinn, A og B, komu báðir fyrir dóm til skýrslugjafar. Þeir bera eindregið að hafa séð það er bifreiðarnar mættust að karlmaður í ljósleitri flík sat undir stýri en smávaxnari manneskja í farþegasætinu, dökkklædd. Ákærði var spurður hvort hann myndi hvernig þau ákærðu hefðu verið klædd í greint sinn og kvað hann það geta staðist að hann hefði verið í ljósri flík en ákærða Z í dökkri. Er tekið fram í frumskýrslu lögreglu að litur á fatnaði ákærðu hafi verið með þessum hætti. Lögreglumennirnir bera báðir að þeir hafi snúið umsvifalaust við, eftir að bifreiðarnar mættust, og staðnæmst í sama mund og bifreiðin sem ákærðu voru í. Kveðast þeir ekki hafa séð neina hreyfingu sem gat bent til þess að verið væri að skipta um sæti og kveðast þess fullvissir að ákærði hafi ekið bifreiðinni er hraði hennar var mældur.

Meðákærða var yfirheyrð símleiðis og kvað hún ákærða hafa ekið alla leið frá Reykjavík. Meðákærða breytti með þessu framburði sínum frá því sem hann hljóðaði um fyrir lögreglu, en þá skýrði hún svo frá að hún hefði nýlega verið sest undir stýri, þ.e.a.s. fyrir um 10 mínútum, þegar lögreglan stöðvaði för bifreiðarinnar, og skipt um sæti við ákærða X áður en lögreglan kom að bifreiðinni. Kvaðst hún ekki geta svarað því hvers vegna hún hefði borið svo fyrir lögreglu.

Við mat á sönnunargögnum í þessu máli hvað akstur ákærða varðar verður að líta sérstaklega til þess að framburður framangreindra lögreglumanna er mjög eindreginn um það að þeir hafi séð greinilega að ökumaður bifreiðarinnar, er lögreglan mætti henni, var ljósklæddur og svarar það til klæðnaðar ákærða í greint sinn samkvæmt skýrslu lögreglu. Lögreglumennirnir eru auk þess alveg vissir um að ákærði hafi ekki haft tækifæri til að skipta óséð um sæti við meðákærðu. Þá hefur meðákærða skýrt svo frá hér fyrir dómi að ákærði hafi ekið alla leiðina. Þótt framburður hennar hafi ekki verulegt sjálfstætt sönnunargildi er hann fallinn til þess að styrkja framburð lögreglumannanna. Er ekki varhugavert að byggja niðurstöðu á framburði þeirra. Þá verður skýrsla þeirra um mældan hraða bifreiðarinnar lögð til grundvallar. Verður ákærði sakfelldur fyrir þann akstur sem ákæran greinir, þó með þeirri athugasemd að þar er ekki tekið tillit til vikmarka, þannig að ekki verður talið sannað að ákærði hafi ekið hraðar en á 118 km/klst. Háttsemi ákærða varðar við tilgreind lagaákvæði í ákæru.

IV.

Ákærði X er hér sakfelldur fyrir vörslur á töluverðu magni fíkniefna og fyrir að hafa tvívegis ekið bifreið undir áhrifum slíkra efna og umfram lögleyfðan hámarkshraða í annað skiptið þar af. Hann sætti á árunum 1997 til 2002 sektum að fjárhæð samtals 327.000 krónur samkvæmt fimm lögreglustjórasáttum, fyrir brot gegn umferðarlögum. Þá var hann árið 2001 dæmdur í þriggja mánaða fangelsi, skilorðsbundið í tvö ár, fyrir brot gegn 244. gr. almennra hegningarlaga. Þann 21. október 2002 var hann dæmdur í 15 mánaða fangelsi, skilorðsbundið í þrjú ár, fyrir brot gegn 252., 244. og 108. gr. almennra hegningarlaga. Þann 25. janúar 2005 var hann dæmdur í 30 daga fangelsi fyrir brot gegn umferðarlögum. Þann 31. mars 2006 sætti hann sekt samkvæmt dómi fyrir brot gegn lögum um ávana- og fíkniefni og aftur samkvæmt dómi 11. október 2006. Þann 6. mars 2007 var hann dæmdur til greiðslu sektar fyrir brot gegn 4. gr. og 2. mgr. 44. gr. umferðarlaga og sviptur ökurétti í eitt ár frá 14. mars 2007. Síðast var hann dæmdur 4. mars sl. til greiðslu 37.500 króna sektar fyrir fíkniefnabrot.

Ákærði hefur lagt fram vottorð því til sönnunar að hann hefur nú hætt fíkniefnaneyslu og breytt líferni sínu til hins betra. Verður litið til þessa við ákvörðun um refsingu hans og um skilorðsbindingu hennar. Verður refsingin ákveðin fangelsi í þrjá mánuði, skilorðsbundin eins og greinir í dómsorði. Þá verður hann dæmdur til að greiða 250.000 krónur í sekt til ríkissjóðs innan fjögurra vikna frá birtingu þessa dóms að telja, en sæta ella fangelsi í 18 daga.

Með vísan til 4. mgr. 102. gr. umferðarlaga, sbr. 18. gr. laga nr. 66, 2006, verður ákærði sviptur ökurétti í 18 mánuði frá birtingu dómsins að telja.

Ákærða Z verður dæmd til að greiða sekt í ríkissjóð að fjárhæð 37.500 krónur og komi fangelsi í fjóra daga í stað sektarinnar, verði hún ekki greidd innan fjögurra vikna frá birtingu þessa dóms að telja.

Gera ber upptæk fíkniefni eins og krafist er og nánar greinir í dómsorði.

Dæma ber ákærða X til að greiða sakarkostnað, samtals 150.962 krónur samkvæmt yfirlitum rannsóknara.

Ákærða Z verður dæmd til að greiða þóknun skipaðs verjanda síns eins og nánar greinir í dómsorði. Virðisaukaskattur er þar innifalinn.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði X sæti fangelsi í þrjá mánuði, en fresta ber fullnustu refsingarinnar og skal hún falla niður að liðnum tveimur árum frá uppsögu þessa dóms að telja, haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærði X greiði 250.000 krónur í sekt til ríkissjóðs innan fjögurra vikna frá birtingu þessa dóms að telja, en sæti ella fangelsi í 18 daga.

Ákærði X er sviptur ökurétti í 18 mánuði frá birtingu þessa dóms að telja.

Ákærða Z greiði 37.500 krónur í sekt til ríkissjóðs innan fjögurra vikna frá birtingu þessa dóms að telja, en sæti ella fangelsi í fjóra daga.

Gerð eru upptæk 64,56 grömm af amfetamíni, 2,99 grömm af hassi 1,11 grömm af marihuana og 0,72 grömm af amfetamíni, tilgreind í efnaskýrslum lögreglu nr. 13250, 13251 og 13661.

Ákærði X greiði 150.962 krónur í sakarkostnað.

Ákærða Z greiði þóknun skipaðs verjanda síns, H-kk-ef P-kk-ef hrl., 74.700 krónur.